ایڈورڈ جان تھامپسن

ایڈورڈ جان تھامپسن ، پیدائش: 9 اپریل 1886ء - وفات: 28 اپریل 1946ء) برطانوی عالم، ناول نگار، مورخ، مترجم اور جامعہ اوکسفرڈ میں تاریخ ہند اور بنگالی زبان کے پروفیسر تھے۔ انھیں بنگالی سے انگریزی میں ان کے تراجم اور رابندر ناتھ ٹیگور کے ساتھ ان کی وابستگی کے لیے یاد کیا جاتا ہے۔ رابندر ناتھ ٹیگور پر انھوں نے تنقیدی سوانح سمیت دو کتابیں بھی لکھیں۔

 حالات زندگی 
ایڈورڈ جان تھامپسن 9 اپریل 1886ء کو ہیزل گرو، اسٹاک پورٹ، انگلستان میں پیدا ہوئے۔ وہ ویسلین مشنری جوڑے جان موسی تھامپسن اور الزبتھ تھامپسن جنھوں نے جنوبی ہندوستان میں خدمات انجام دی تھیں، کے چھ بچوں میں سب سے بڑے تھے ۔ ان کے والد کا انتقال ان کے 10 سال کی عمر کے ہونے سے پہلے ہو گیا تھا اور ان کی ماں نے مالی طور پر تنگ حالات میں بچوں کی پرورش کی۔ ایڈورڈ تھامسن کی تعلیم کنگس ووڈ اسکول میں ہوئی اور بعد میں انھوں نے اپنی ماں اور بہن بھائیوں کی کفالت کے لیے بینتھل گرین کے ایک بینک میں کام کیا۔ انھوں نے رچمنڈ تھیولوجیکل کالج میں شمولیت اختیار کی، میتھوڈسٹ منسٹر مقرر کیے گئے اور لندن یونیورسٹی سے ڈگری حاصل کی۔ 1907ء میں انھوں نے اپنی نظموں کا پہلا مجموعہ The Knight Mystic شائع کیا۔

 ہندوستان میں 
ایڈورڈ جان تھامپسن 1910ء میں بانکڑا، بنگال کے ویسلیان کالج میں انگریزی ادب پڑھانے کے لیے ہندوستان بھیجا گیا اور وہ وہاں کالج کے وائس پرنسپل اور کیمپس میں واقع مشن کے اسکول کے پرنسپل کے طور پر خدمات انجام دینے کے لیے چلے گئے۔ پہلی جنگ عظیم کے دوران اس نے 1916ء سے 1918ء تک بین النہرین میں فوج کے چیپلین کے طور پر لیسٹر شائر رجمنٹ کی دوسری بٹالین کے ساتھ خدمات انجام دیں اور زخمیوں کے لیے ان کی خدمات کے صلے میں انھیں ملٹری کراس ملا۔ جنگ کے دوران ان کے تجربات ان کی یادداشتوں The Leicestershires beyond Baghdad اور The Mesopotamian Verses میں درج ہیں۔ دونوں کتابیں 1919ء میں شائع ہوئی تھیں۔ بعد کے ادبی تخلیقات نے انھیں ایک شاعر کے طور پر شہرت بخشی۔

بنگال میں انھوں نے زبان سیکھنا شروع کی اور رابندر ناتھ ٹیگور سے واقف ہوئے۔ تھامپسن ٹیگور کے ساتھ شانتی نیکیتن میں تھے جب انھیں نوبل انعام برائے ادب ملنے کی خبر پھیلی۔ تھامپسن نے ٹیگور کی بہت سی تحریروں کا ترجمہ کیا۔ دو کتابیں Rabindranath Tagore: His Life & Work (1921ء) اور Rabindranath Tagore, Poet and Dramatist (1926ء) لکھیں۔

تھامپسن ہندوستانی سیاست کا گہرا مبصر تھا اور ہندوستانی قوم پرستوں کی امنگوں سے ہمدردی رکھتا تھا۔ وہ انھیں سوشلزم کے ساتھ ایک لبرل قدامت پسند کہتا تھا اور وہ اکثر ہندوستان میں برطانوی سرکاری پالیسیوں کے مخالف خیالات رکھتے تھے۔ انھوں نے بنگال کے سیکریٹری تعلیم اور ایک ذاتی دوست پرسی کومین لیون سے اتفاق کرتے ہوئے، نوآبادیاتی حکمرانی کے خلاف ہندوستانی مخالفت کا مقابلہ کرنے کے لیے ہندوستانیوں کے لیے زیادہ سے زیادہ تعلیمی سہولیات کا مطالبہ کیا۔ جلیانوالہ باغ کے قتل عام کے تناظر میں تھامپسن نے 25 دیگر مشنریوں کے ساتھ اس ظلم کی مذمت کرتے ہوئے احتجاجی خط پر دستخط کیے۔

تھامسن نے گاندھی، نہرو اور اقبال سمیت تمام ہندوستانی سیاسی قیادت کے ساتھ بھی دوستی قائم کی۔ وہ خاص طور پر نہرو کے قریب تھے اور تھامپسن کی موت تک رابطے میں رہے۔ وہ ہندوستانی اتحاد کے حامی تھے، دو قومی نظریہ اور پاکستان کے نظریہ کے مخالف تھے۔ 1939ء میں روڈس فاؤنڈیشن کی مالی مدد سے ہندوستان کو دوسری جنگ عظیم میں ایک فریق قرار دینے پر وائسرائے کے یکطرفہ فیصلے پر انڈین نیشنل کانگریس کے رد عمل کا اندازہ لگانے کے لیے ہندوستان کا دورہ کیا اور وردھا میں کانگریس ورکنگ کمیٹی کے اجلاس میں نہرو کے ساتھ شریک ہوئے۔

 انگلستان میں 
تھامسن 1923ء میں آکسفورڈ واپس آئے، جہاں انھوں نے انڈین انسٹی ٹیوٹ میں شمولیت اختیار کی، آئی سی ایس پروبیشنرز کو بنگالی زبان کی تعلیم دی۔ یہ انگلینڈ میں تھے جب ان کی کتاب Rabindranath Tagore: Poet and Dramatist شائع ہوئی جس کے باعث ٹیگور بہت ناراض ہوئے، لیکن انھوں نے لندن یونیورسٹی سے پی ایچ ڈی کی ڈگری حاصل کی۔ وہ بنگالی سے انگریزی میں ترجمہ کرتے رہے اور انڈیا سوسائٹی سے وابستہ رہے۔ وہ 1934ء سے 1936ء تک لیورہلم ریسرچ فیلو اور 1936ء سے 1940ء تک اوریل کالج، اوکسفرڈ میں ہندوستانی تاریخ کے ریسرچ فیلو رہے۔ انھوں نے 1930ء کی دہائی میں روڈس فاؤنڈیشن کی مالی امداد سے ہندوستان کے تین دورے کیے۔ وہ فری لانس صحافی بھی تھے اور دی گارڈین کے نامہ نگار کے طور پر دو بار ہندوستان گئے، جہاں انھوں نے 1930ء سے 1932ء کی گول میز کانفرنسوں کی کوریج کی۔

 تصانیف 
تھامپسن ایک قابل مصنف تھا جس نے نظم، نثر، افسانہ اور غیر افسانوی اصناف میں طبع ازمائی کی۔ ان کا ابتدائی پیشہ شاعر بننا تھا اور ان کی نظم کا پہلا مجموعہ دی نائٹ مِسٹک 1907ء میں منظرِ عام پر آیا۔ ان کی دیگر شاعرانہ تخلیقات میں دی میسوپوٹینیم ورسس (1919ء)، کلیکٹڈ پوئمز (1930ء)، نیو ریسیشنل (1942ء) اور 100 پوئمز (1944ء) شامل ہیں۔ تھامپسن نے کئی ناول بھی لکھے جن میں انٹرو ڈیوسنگ دی ایرنیسنز (1935ء)، جان ایمیسن (1939ء)، این انڈین ڈے (1927ء)، نائٹ فالز آن شیواز ہِل (1929ء)، اے فیئرویل ٹو انڈیا (1931ء)، سو اے پوور گھوسٹ (1933ء) اور این اینڈ آف دی آورز (1938ء) شامل ہیں۔ ایک اور ناول برمیز سلور (1938ء) برما میں ترتیب دیا گیا ہے۔ اے لیٹر فرام انڈیا (1932ء) ایک سیاسی معاہدوں پر مشتمل ہے۔ دیز مین، دے فرینڈز (1927ء) بین النہرین میں 1916ء سے 1918ء کے دوران ہونے والے واقعات پر مبنی افسانوی ناول ہے، جو غالباً ان کے اپنے تجربات پر مبنی ہے۔

دی ادر سائیڈ آف دی میڈل (1925ء) میں جنگ آزادی ہند 1857ء کو ہندوستانی نقطہ نظر پیش کیا گیا ہے۔ دی ری کنسٹرکشن آف انڈیا (1930ء), دی رائز اینڈ فل فلمنٹ آف برٹش رول ان انڈیا (1934ء), ایتھیکل آئیڈیلز ان انڈیا ٹوڈے (1942ء) اینڈ دی میکنگ آف دی انڈین پرنسز (1943ء) ہندوستان کی تاریخ و ثقافت پر مشتمل کتابیں ہیں۔ ستی (1928ء)، لائف آف چارلس، لارڈ میٹکاف (1937ء)، دو ڈرامے اٹونمنٹ: اے پلے آف ماڈرن انڈیا (1924ء) اور الزبتھ اینڈ ایسیکس (1943ء) ان کی اہم کتابوں میں شمار ہوتی ہیں۔

 خاندان 
1919ء میں تھامپسن نے یروشلم میں امریکی مشنری ولیم جیسپ کی بیٹی تھیوڈوسیا سے شادی کی۔ ان کے دو بیٹے تھے۔ فرینک بڑا بیٹا تھا جو دوسری جنگ عظیم کے دوران بلغاریہ میں مر گیا اور دوسرا ایڈورڈ پامر تھامسن جو مشہور مورخ بنا۔

 وفات 
ایڈورڈ جان تھامپسن 28 اپریل 1946ء میں بلیڈلو، بکنگھم شائر،انگلستان میں معدے کے کینسر کے باعث وفات پا گئے۔ انھیں بلیڈلو چرچ میں دفنایا گیا۔

 حوالہ جات 

 بیرونی روابط 


 Works by Edward John Thompson at The Veranda

 "Ethical Ideals in India Today", Conway Memorial Lecture delivered at Conway Hall by Edward John Thompson on 22 March 1942
  India's Prisoner: A Biography of Edward John Thompson, 1886–1946 by Mary Lago 
 Memories of Tagore – E.P. Thompson introduces his father E.J. Thompson’s account of a stay with the Bengali poet

زمرہ:1886ء کی پیدائشیں
زمرہ:1946ء کی وفیات
زمرہ:بیسویں صدی کے انگریز ناول نگار
زمرہ:بیسویں صدی کے انگریز مرد مصنفین
زمرہ:ملٹری کراس وصول کنندگان
زمرہ:انگریز مرد ناول نگار